钦定古今图书集成/理学汇编/文学典/第195卷 > 《箧中集序》元·结
## 钦定古今图书集成/理学汇编/文学典/第195卷 > 《箧中集序》元·结

元结作《箧中集序》，或问曰：“公所集之诗，何以订之？”对
曰：“风雅不兴，几及千岁，溺于时者，世无人哉！呜呼！有
名位不显，年寿不终，独无知音，不见称颂，死而已矣，
谁云无之？近世作者，更相沿袭，拘限声病，喜尚形似，
且以流易为辞，不知丧于雅正”然哉！彼则指咏时物，
会谐丝竹，与歌儿舞女生污惑之声于私室可矣。若
“令方直之士，大雅君子，听而诵之，则未见其可矣。”吴
兴沈千运，独挺于流俗之中，强攘于己溺之后，穷老
不惑，五十馀年，凡所为文，皆与时异，故朋友后生，稍
见师效，能似类者，有五六人。於戏！自沈公及二三子，
皆以正直而无禄位，皆以忠信而久贫贱，皆以仁让
而至丧亡。异于是者，显于当世。谁为“辩士，吾欲问之。
天下兵兴，于今六岁；人皆务武，斯焉谁嗣？已长逝者，
遗文散失，方阻绝者，不见近作，尽箧中所有，总编次
之，命曰《箧中集》，且欲传之亲故，冀其不亡于今”凡七
人。诗二十二首，时乾元三年也。